KOMISIJOS SPRENDIMAS
2007 m. rugpjūčio 2 d.
kuriuo iš esmės pripažįstama, kad išsamiam tyrimui atlikti pateikti dokumentai dėl chlorantraniliprolo, heptamaloksiglukano, spirotetramato ir Helicoverpa armigera nukleopolihedroviruso galimo įtraukimo į Tarybos direktyvos 91/414/EEB I priedą yra išsamūs
(pranešta dokumentu Nr. C(2007) 3669)
(Tekstas svarbus EEE)
(2007/560/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 3 dalį,
kadangi:
(1)
Direktyvoje 91/414/EEB numatyta parengti Bendrijos veikliųjų medžiagų, kurias leidžiama naudoti augalų apsaugos produktuose, sąrašą.
(2)
2007 m. vasario 2 d.DuPont International Operations Sarl Airijos valdžios institucijoms pateikė dokumentus dėl veikliosios medžiagos chlorantraniliprolo ir prašymą ją įtraukti į Direktyvos 91/414/EEB I priedą. 2006 m. gegužės 9 d.ELICITYL Prancūzijos valdžios institucijoms pateikė dokumentus dėl heptamaloksiglukano ir prašymą jį įtraukti į Direktyvos 91/414/EEB I priedą. 2006 m. spalio 9 d.Bayer CropScience AG Austrijos valdžios institucijoms pateikė dokumentus dėl spirotetramato ir prašymą jį įtraukti į Direktyvos 91/414/EEB I priedą. 2006 m. rugpjūčio 7 d.Andermatt Biocontrol GmbH Estijos valdžios institucijoms pateikė dokumentus dėl Helicoverpa armigera nukleopolihedroviruso ir prašymą jį įtraukti į Direktyvos 91/414/EEB I priedą.
(3)
Airijos, Prancūzijos, Austrijos ir Estijos valdžios institucijos Komisijai nurodė, kad išankstinio tyrimo duomenimis dokumentai dėl aptariamų veikliųjų medžiagų, manoma, atitinka duomenų ir informacijos reikalavimus, nustatytus Direktyvos 91/414/EEB II priede. Be to, pateikti dokumentai, manoma, atitinka duomenų ir informacijos reikalavimus, nustatytus Direktyvos 91/414/EEB III priede dėl vieno augalų apsaugos produkto, kurio sudėtyje yra atitinkamos veikliosios medžiagos. Remiantis Direktyvos 91/414/EEB 6 straipsnio 2 dalimi vėliau pareiškėjai perdavė dokumentus Komisijai bei kitoms valstybėms narėms ir Maisto grandinės ir gyvūnų sveikatos nuolatiniam komitetui patikrinti.
(4)
Šiuo sprendimu Bendrijos lygmeniu turėtų būti oficialiai patvirtinta, kad dokumentai iš esmės atitinka duomenų ir informacijos reikalavimus, nustatytus Direktyvos 91/414/EEB II priede, ir tos III priede nustatytus reikalavimus dėl bent vieno augalų apsaugos produkto, kurio sudėtyje yra atitinkamos veikliosios medžiagos.
(5)
Šiuo sprendimu nepažeidžiama Komisijos teisė prašyti pareiškėjo pateikti papildomų duomenų arba informacijos siekiant išsiaiškinti tam tikrus su pateiktais dokumentais susijusius klausimus.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeidžiant Direktyvos 91/414/EEB 6 straipsnio 4 dalies, Komisijai ir valstybėms narėms pateikti šio sprendimo priede nurodytų veikliųjų medžiagų dokumentai siekiant, kad tos medžiagos būtų įtrauktos į tos direktyvos I priedą, iš esmės atitinka tos direktyvos II priede nustatytus duomenų ir informacijos reikalavimus.
Atsižvelgiant į numatytas naudojimo paskirtis, dokumentai taip pat atitinka direktyvos III priede nustatytus reikalavimus duomenims ir informacijai dėl vieno augalų apsaugos produkto, kurio sudėtyje yra veikliosios medžiagos.
2 straipsnis
Ataskaitą rengianti valstybė narė toliau išsamiai nagrinėja 1 straipsnyje nurodytus dokumentus ir praneša Komisijai apie tyrimų rezultatus pridėdama rekomendaciją įtraukti arba neįtraukti į Direktyvos 91/414/EEB I priedą 1 straipsnyje nurodytas veikliąsias medžiagas bei pateikia visas įtraukimo sąlygas kaip galima greičiau, bet ne vėliau kaip per vienerius metus nuo šio sprendimo paskelbimo Europos Sąjungos oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2007 m. rugpjūčio 2 d.